SKRIFTLIG FORESPØRGSEL E-2972/02

af Michl Ebner (PPE-DE) til Kommissionen

(22. oktober 2002)

Om: Finansiering af bortskaffelse af BSE-risikomateriale

Senest med BSE-krisen, der har nået et katastrofalt omfang i hele Europa både for landmænd og forbrugere, er det blevet klart, at det er nødvendigt med en nøje kontrol af foderstoffer og en fagkyndig bortskaffelse af døde dyr.

Siden da har man på både nationalt og regionalt plan taget initiativer og startet programmer, med det formål at få bortskaffet BSE-risikomateriale på en professionel måde, så en lignende katastrofe kan undgås i fremtiden.

I Sydtyrol findes der f.eks. en destruktionstjeneste, som er enestående for hele Italien, og som fungerer takket være 100 % statsstøtte. Denne tjeneste har nu i 2 år bortskaffet alt BSE-risikomateriale fra samtlige slagterier. Den slags projekter medvirker i høj grad til at forbedre kvægavlernes holdning til bortskaffelse af døde dyr. Dyr bliver faktisk yderst sjældent begravet eller bortskaffet ulovligt et eller andet sted. Desuden bliver der således sørget for, at kroppe fra dyr, der nødslagtes pga. de stærkt faldne kødpriser, ikke længere når ud i næringskredsløbet.

Den 100 % støtte, som blev anmeldt i Bruxelles i 2000, er imidlertid begrænset til 5 år. Fristen ville udløbe i 2004.

Mener Kommissionen ikke også, at det netop af hensyn til forbruger- og miljøbeskyttelsen er nødvendigt at videreføre den slags tjenester også efter 2004 ved at yde 100 % støtte?

Svar afgivet på Kommissionens vegne af Franz Fischler

(18. november 2002)

På grund af de usædvanlige omstændigheder, der opstod med bovin spongiform encephalopati (BSE)-krisen, godkendte Kommissionen en række støtteforanstaltninger, der skulle gøre risikoen for forbrugerne og miljøet så lille som mulig og afbøde de økonomiske virkninger for kødsektoren og bortskaffelsestjenesterne. Disse foranstaltninger gælder kun for et begrænset tidsrum, da det princip, at forureneren betaler som omtales i EF-traktatens artikel 174, stk. 2 i det lange løb må overholdes.

Kommissionen har for nylig bedt flere medlemsstater om at undersøge, hvordan de kan undgå konkurrenceforvridning som følge af denne støtte. En række medlemsstater har peget på, at den nuværende situation, hvor slagterier og landmænd i nogle medlemsstater og regioner får støtte til bortskaffelse af

slagteriaffald og nedslagtet besætning og til kontrol af transmisibel spongiform encephalopati (TSE), mens andre ikke får sådanne udgifter godtgjort, skaber alvorlige konkurrenceforvridninger. Landbrugsministrene har ved flere lejligheder drøftet dette spørgsmål i Rådet.

Generaldirektoratet for landbrug har derfor foretaget en undersøgelse i medlemsstaterne for at indsamle de relevante oplysninger om disse foranstaltninger. Medlemsstaterne blev desuden indbudt til et møde i arbejdsgruppen for konkurrencebetingelser i landbruget, som drøftede faren for konkurrenceforvridninger i forbindelse med sådanne støtteordninger.

På grundlag af disse oplysninger opstiller Kommissionen nu retningslinjer for Fællesskabets fremtidige politik for statsstøtte til TSE-kontrol, besætningsnedslagtninger og slagteriaffald. Disse retningslinjer træder formentlig i kraft fra den 1. januar 2003.